# Ratpenat orellut septentrional

El ratpenat orellut septentrional (Plecotus auritus), igual que el ratpenat orellut meridional, es caracteritza per les grans dimensions de les orelles, gairebé tan llargues com el cos.

## Descripció

Els seus pavellons auditius, molt fins, es toquen per sobre el front a nivell de la base i a la vora anterior, que està coberta de pèls, tenen una protuberància en forma de botó característica. El tragus és llarg, en forma de llanceta i té una amplada màxima de 5 mm. L'animal solament aixeca les orelles poc abans d'emprendre el vol, però un cop en l'aire les manté plegades enrere. En posició de dormir les plega sobre el cos i deixa que el tragus pengi.
El pelatge és llarg, marró grisós clar amb tonalitats daurades pel dors i blanquinós pel ventre. El musell és marró clar i, a tots dos costats del coll, al límit entre la coloració dorsal i la ventral, sol presentar una taca també més clara. Les orelles i les membranes alars són del mateix color que el dors i el tragus és de coloració més clara que el pavelló de l'orella. Les cries són de color gris clar i tenen el rostre fosc.
Dimensions corporals: cap + cos (41 -55 mm), cua (33 - 60 mm), avantbraç (35 -43 mm) i envergadura alar (240 - 285 mm).
Pes: 5 - 11 g.

## Hàbitat

Boscos poc frondosos. Tot i que no es manté lligat als assentaments humans, també se'l pot trobar en parcs i jardins de pobles i ciutats.
Els seus refugis preferits són els forats dels troncs dels arbres, però també s'instal·la en cavitats subterrànies i edificis, especialment a l'hivern.

## Costums

Sol sortir a caçar una mica tard, quan ja és ben fosc, amb un vol lent i oscil·lant però molt hàbil en espais reduïts, entre els 5 i els 6 m d'alçada.
Pot conviure amb el ratpenat de bosc.

## Sinònims

* bonapartii, Gray, 1838
* brevimanus, Jenyns, 1829
* communis, Lesson, 1827
* cornutus, Faber, 1826
* europaeus, Leach, 1816
* megalotos, Schinz, 1840
* montanus, Koch, 1865
* otus, Boie, 1825
* peronii, I. Geoffroy, 1832
* typus, Koch, 1865
* velatus, I. Geoffroy, 1832
* vulgaris, Desmarest, 1829

## Subespècies

* P. auritus auritus, Linnaeus, 1758.
* P. auritus begognae, de Paz, 1994.
* P. auritus homochrous, Hodgson, 1847.
* P. auritus sacrimontis, G. M. Allen, 1908.
* P. auritus uenoi, Imaizumi i Yoshiyuki, 1969.

## Espècies semblants

El ratpenat orellut meridional té el tragus del mateix color que el pavelló de l'orella i d'una amplada màxima de 6 mm.

## Galeria d'imatges

* Il·lustració d'Ernst Haeckel.
* Detall del cap.
* Il·lustració de R. A. Sterndale, 1884.

## Bibliografia

* Vigo, Marta: Guia dels mamífers terrestres de Catalunya. Enciclopèdia Catalana, col·lecció Pòrtic Natura, núm. 18. Barcelona, maig del 2002. ISBN 84-7306-680-4, planes 76-77.

## Enllaços externs

* Distribució d'aquesta espècie animal a Itàlia. Arxivat 2006-05-10 a Wayback Machine. (italià)
Espècies vivents de vespertiliònids :
Regne: Animalia · Embrancament: Chordata · Classe: Mammalia · Infraclasse: Eutheria · Superordre: Laurasiatheria · Ordre: Chiroptera · Superfamília: Vespertilionoidea :
Subfamília Antrozoinae :
Subfamília Kerivoulinae :
Subfamília Murininae :
Subfamília Myotinae :
Subfamília Vespertilioninae :